HU Az Európai Unió Hivatalos Lapja C 432/12

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2014/C 432/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„VLAAMSE LAURIER”

EK-szám: BE-PGI-0005-01125-2013.7.2.

OFJ ( X ) OEM ( )

1. Elnevezés

„Vlaamse laurier”

2. Tagállam vagy harmadik ország

Belgium

3. A mezőgazdasági termék vagy élelmiszer leírása

3.1. A termék típusa

3.5. osztály: Virágok és dísznövények.

3.2. Az 1. pontban szereplő elnevezéssel jelölt termék leírása

A „Vlaamse Laurier” a Lauracea családján belül a Laurus nobilis nemzetségéhez tartozó, forgalomba hozható babérfa vagy -bokor és annak kultivárai. A „Vlaamse Laurier” legalább ötéves, és különböző geometriai formákban, szimmetrikusan metszett.

A növénynek ép szára és szép zöld levelei vannak, látható foltok nélkül. A növény tömör növésű, és rövid szártagokkal (a két levéltő közötti rész) rendelkezik.

A növény tiszta virágcserép közepén található, látható gyomok nélkül, megfelelő locsolószéllel. A törzzsel rendelkező „Vlaamse Laurier” esetében a növénynek földből kinövő hajtásai nincsenek.

Az ötéves növény minimális méretei a következők:

— törzs nélküli és törzzsel rendelkező piramis: legalább 80 cm magas

— törzs nélküli és törzzsel rendelkező gömb: legalább 30 cm átmérő

— oszlop és egyéb geometriai formák: legalább 80 cm magas

— lugasformák: legalább 80 cm magas

— spirális és fonott törzsű növények: legalább 30 cm gömbátmérő

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Vlaamse Laurier” teljes termesztési folyamata a dugványozástól a végtermékig a meghatározott földrajzi területen történik.

3.6. A szeletelésre, az aprításra, a csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

A címkén a „Vlaamse Laurier” bejegyzett név és az OFJ logója található.

4. A földrajzi terület tömör meghatározása

A „Vlaamse Laurier” termelési területe a belgiumi Nyugat- és Kelet-Flandria tartományokon belül Bruges, Gent, Eeklo, Roeselare és Tielt közigazgatási körzetre korlátozódik.

5. Kapcsolat a földrajzi területtel

A „Vlaamse Laurier” földrajzi származása jelentős hatással van különleges minőségére. A „Vlaamse Laurier” különleges jellegzetességeinek kialakulásához a helyi kertészek több évszázados szakértelme, valamint a helyi éghajlat járult hozzá. A termék hírét jól bizonyítják az exportadatok, a magas eladási ár, valamint az a tény, hogy a növényt sok tekintélyes eseményen állítják ki.

5.1. A földrajzi terület sajátosságai

Óceáni éghajlat

Az Atlanti-óceánból érkező Golf-áramlat meleg vizével felmelegített Északi-tenger közelsége, valamint a túlnyomóan nyugati-délnyugati széljárás a területnek enyhe óceáni éghajlatot kölcsönöz. A mérsékelt tengeri éghajlatot hűvös (átlagosan 20 °C) és párás nyarak, valamint viszonylag enyhe és csapadékos telek jellemzik.

A termelők tavasszal, nyáron és ősszel optimálisan kihasználják a kültéri termesztés adta lehetőségeket, amellyel kiegyensúlyozottabb és kompaktabb növekedés biztosítható a délebbre fekvő, melegebb és bővebben termő országoknál. A „Vlaamse laurier” hidegtűrőbb a déli babérfajtáknál, azonban nem fagytűrő.

Ősszel a „Vlaamse laurier” növényt a fagykárok megelőzése érdekében zárt helyen tartják. A növény az átteleltetés ideje alatt pihen, míg a délebbre fekvő országokban szinte megszakítás nélkül növekedik. Az enyhe óceáni éghajlat a „Vlaamse laurier” növényt teljes ötéves növekedési szakaszában, valamint azt követően is megkíméli a túl magas és túl alacsony hőmérsékletektől. Ennek köszönhető a „Vlaamse laurier” kiváló minősége. A területen termő kiváló babérra már a XVI. században felhívta a figyelmet két botanikus, Dodoens és Lobelius: „Spanyolországban és más hasonló országokban bőségesen teremnek a babérfák. A Németalföldön azonban kertbe ültetik, és télen gondosan óvják őket a hidegtől, kivéve Zeeland tartományt és a sós talajú tengerparti vidékeket.”

Helyi szakértelem

A végtermék egyedi minőségéhez jelentős mértékben hozzájárul a kertészek által a „Vlaamse laurier” termelése során alkalmazott helyi szakértelem. Flandriában a babért már több mint 500 éve nem vetéssel, hanem dugványozással szaporítják. Így azonos genotípusú és fenotípusú, klónozott utódok jönnek létre. A mezőgazdasági üzemekben zajló hosszas és gondos válogatásnak köszönhetően a flamand babértermelők által termesztett növények nagyon egyformák. A termelők minden évben kiválasztják az enyhe óceáni éghajlaton legjobban megélő, legjobban növekedő, legtöbb ágat hajtó és legsötétebb színű zöld dugványokat.

A „Vlaamse laurier” növényt cserépben termesztik, és a növény cseréphez viszonyított nagyságától, a növekedés ütemétől és a rendelkezésre álló szubsztrát mennyiségétől függően rendszeresen átültetik. A növény növekedését a gyökértérfogat korlátozásával szabályozzák, ami elősegíti a növény formájának kialakítását.

Egy év elteltével a termelő a növekedés és a hajtások figyelembevételével megállapítja, hogy melyik növényt milyen formára kell metszeni.

A „Vlaamse laurier” termesztése során alapvető fontosságú a metszés mind a növény formájának kialakítása, mind a rövidebb szártagok létrehozása szempontjából. Kétféle különböző metszés létezik: téli és nyári metszés. A téli metszés során kialakítják a növény jellegzetes szimmetrikus geometriai formáját. A nyári metszésre a növekedés és a szükséges minőségjavítás függvényében kerül sor. A nyári metszés nyomán sok hajtás alakul ki, és így a növény szép formát kap.

A világon egyedülálló jelenségként a „Vlaamse laurier” előállításával foglalkozó mezőgazdasági üzemek 95 %-a kizárólag ezt a növényt termeszti. Ez a messzemenő specializálódás már a XVII. században kialakult, először Nyugat-Flandriában, Bruges környékén, majd később Kelet-Flandriában is. Belgium többi részén sehol nem termesztenek babért.

Az első világháború előtt a földrajzi területen mintegy száz babértermelő foglalkozott fő tevékenységként „Vlaamse laurier” termesztésével. 1996-ban létrejött a „Vlaamse laurier” szövetség. Azóta csökkent a mezőgazdasági üzemek száma, és ma már csak mintegy 15 üzem foglalkozik átlagosan 15–20 000 növény előállításával.

5.2. A termék sajátosságai

A szakosodott termelők helyi szakértelmének, valamint az enyhe óceáni éghajlatnak köszönhetően a „Vlaamse laurier” a flamand dísznövénykertészet kiemelkedő terméke. A termelési módnak köszönhetően felel meg a „Vlaamse laurier” a 3.2. pontban szereplő leírásnak.

A „Vlaamse laurier” jellemzői a következők:

— nagyfokú egységességet biztosító dugványozás,

— kiegyensúlyozott és kompakt növekedés,

— gazdag hajtások és rövid szártagok,

— sötétzöld levélzet,

— a szimmetrikus metszésnek köszönhető geometrikus forma (piramis, gömb, oszlop stb.),

— hidegtűrő képesség.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A földrajzi terület és a „Vlaamse laurier” egyedi minősége közötti összefüggés

A termék egyedi minőségét a földrajzi területen uralkodó óceáni éghajlat és a kertészek nemzedékenként átadott helyi szakértelme biztosítja. A földrajzi területen tapasztalható enyhe téli és nyári hőmérsékletnek köszönhetően a növények a déli babérnál kompaktabban és egyenletesebben növekednek. A dugványozásnak köszönhetően a növények kinézete egységes. A „Vlaamse laurier” jellegzetes szimmetrikus formáját (gömb, piramis, oszlop stb.), gazdag hajtásait és rövid szártagjait az intenzív, gondos metszési módszernek köszönheti.

A földrajzi terület és a „Vlaamse laurier” ismertsége közötti összefüggés

A „Vlaamse laurier” a földrajzi területen kívül is közismert és jó hírnek örvend – ezt bizonyítja, hogy jelenleg a termelés 90 %-a exportra kerül, és a termék ára a más országokban termelt babérnál átlagosan 30–40 %-kal magasabb. A „Vlaamse laurier” legértékesebb (legidősebb) példányait a termelők dísznövényként is bérbe adják különböző eseményekre, így szerepeltek például a németországi labdarúgó-világbajnokságon (2006) vagy a Tommy Hilfiger megbízásából készült amszterdami „Vlaamse laurier” labirintusban is. A „Vlaamse laurier” a dán és belga királyi udvarban, a szentpétervári Cartier-házban, a Christies aukciósház párizsi székházában és Madonna énekesnő angliai otthonában is megtalálható. Az északi országokból érkező vevők hidegtűrő képessége miatt szívesebben választják dísznövényként a „Vlaamse laurier” növényt más babérfajtáknál.

Belgiumban a „Vlaamse laurier” gyakran kerül a figyelem középpontjába, például a 2010. évi bruges-i piacon Daniël Ost híres belga virágkötő 80 ezer látogató által felkeresett babérkertet alkotott. 2013-ban a brüsszeli főteret (Grande Place) szintén „Vlaamse laurier” babér díszítette.

Hivatkozás a termékleírás közzétételére

(az 510/2006/EK rendelet (3) 5. cikkének (7) bekezdése)

http://lv.vlaanderen.be/nlapps/data/docattachments/Vlaamse%20laurier.pdf

vagy

www.vlaanderen.be/landbouw → beleid → kwaliteitssystemen → Europese kwaliteitssystemen → vlaamse dossiers

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) Lásd a 2. lábjegyzetet.